
UDHËZIM
Nr. 843, datë 6.12.2018

PËR DISA NDRYSHIME NË UDHËZIMIN NR. 3606/2 (18), 
DATË 28.10.2011, “PËR PAJISJEN E PËRDORUESVE TË MJETEVE RRUGORE TË KATEGORIVE C, CE, D DHE DE ME CERTIFIKATËN E AFTËSIMIT PROFESIONAL (CAP)”, 
I NDRYSHUAR

Në mbështetje të pikës 4, të nenit 102 të Kushtetutës, të pikave 7 dhe 8, të nenit 115/1, të nenit 224, të Kodit Rrugor të Republikës Shqipërisë dhe të neneve 294 dhe 296, të vendimit nr. 153, datë 7.4.2000, “Për miratimin e Rregullores së zbatimit të Kodit Rrugor të Republikës së Shqipërisë”, të Këshillit të Ministrave, të ndryshuar, ministri i Infrastrukturës dhe Energjisë

UDHËZON:

1. Neni 6 ndryshon si më poshtë:
“Përgatitja e kandidatëve që do të kërkojnë të pajisen me CAP për transportin e mallrave dhe për transportin e udhëtarëve do të realizohet nëpërmjet kurseve të kualifikimit dhe trajnimeve periodike, të detyrueshme, mbi bazën e programeve mësimore të miratuara nga ministri.”
2. Neni 7 ndryshon si më poshtë:
“Kualifikimi dhe trajnimi periodik i kandidatëve që kërkojnë të pajisen me CAP, si përdorues të mjeteve rrugore motorike dhe të kombinuara, drejtimi i të cilave kërkon aftësimin e detyrueshëm profesional, bëhet vetëm në autoshkolla të licencuara nga Qendra Kombëtare e Biznesit.
Licencimi i autoshkollave bëhet në përputhje me ligjin nr. 10081, datë 3.2.2009, “Për licencat, autorizimet dhe lejet në Republikën e Shqipërisë”, i ndryshuar.”.
3. Neni 8 ndryshon si më poshtë:
“DPSHTRR-ja, nëpërmjet strukturave të saj, ushtron kontrolle të vazhdueshme në autoshkollat e licencuara. Kontrollet kryhen në drejtim të plotësimit të bazës së nevojshme mësimore, didaktike, personelit, mjeteve dhe kërkesave të tjera, që përcakton ky udhëzim. Kontrollet ushtrohen para fillimit të aktivitetit dhe në mënyrë periodike çdo vit, si dhe në të gjitha rastet kur ka dyshime të arsyeshme se autoshkolla nuk plotëson një apo më shumë kërkesa të këtij udhëzimi. Kur strukturat e DPSHTRR-së konstatojnë se gjatë zhvillimit të aktivitetit autoshkolla nuk plotëson një apo më shumë kërkesa të këtij udhëzimi merr masa në përputhje me nenin 121 të ligjit nr. 8378, datë 22.9.1998, “Kodi Rrugor i Republikës së Shqipërisë”.”.
4. Neni 9 ndryshon si më poshtë:
“Për zhvillimin e aktivitetit për përgatitjen e kandidatëve që do të kërkojnë të pajisen me CAP si përdorues të mjeteve rrugore motorike dhe të kombinuara, drejtimi i të cilave kërkon aftësim të detyrueshëm profesional, autoshkolla duhet të plotësojë kërkesat e mëposhtme:
a) Të ketë licencë autoshkolle për përgatitjen e kandidatëve për pajisjen me lejedrejtimi për njërën nga kategoritë C1, C, C1E, CE, për transportin e mallrave dhe D1, D, D1E dhe DE për transportin e udhëtarëve;
b) Të ketë ushtruar pa ndërprerje aktivitetin si autoshkollë të paktën 3 vjet dhe ta vërtetojë këtë gjë nga strukturat përkatëse të DPSHTRR-së dhe të tatim taksave;
c) Të ketë posaçërisht për këtë aktivitet, një rregullore të brendshme, ku të jenë përcaktuar oraret e veprimtarisë, mënyra e përcaktimit të seancave teorike dhe praktike, detyrat e instruktorëve dhe kandidatëve, zbërthimi analitik i programit, bashkëlidhur këtij udhëzimi, administrimi i dokumentacionit të autoshkollës, kushtet e marrëveshjes me kandidatët dhe përcaktimi i tarifave të shërbimit;
d) Të ketë të punësuar, me kontratë të rregullt noteriale, një drejtues teknik, të pajisur me Dëshminë e Aftësisë Profesionale DAP për mësues teorie në autoshkollë;
e) Të ketë të punësuar, me kontratë të rregullt noteriale, të paktën një instruktor për mësim praktik, i pajisur me lejedrejtimi dhe CAP, të njëjtë me atë që autoshkolla kërkon lejen e aktivitetit;
f) Autoshkolla duhet të ketë:
i. një klasë me ambient të mjaftueshëm dhe funksional me kapacitet jo më pak se 20 vende, të ndarë nga zyrat e tjera ose nga zyra e pritjes së publikut. Klasa duhet të ketë ndriçim dhe ventilim të mjaftueshëm, si dhe mjetet e nevojshme për mbrojtjen nga zjarri (MNZ);
ii. ambient hidrosanitar sipas rregullave në fuqi dhe me ujë të vazhdueshëm, brenda ambientit të autoshkollës.
Sipërfaqet e të gjitha ambienteve (klasa, zyra e pritjes së publikut, ambienti hidrosanitar) nuk duhet të jenë më pak se 30 m2. Gjithashtu, të ketë pajisje didaktike për përdorimin e tahografit;
g) të disponojë mjete për kategoritë respektive të lejedrejtimit për tu pajisur me CAP sipas nenit 313, pika 10, të VKM-së nr. 153, datë 7.4.2000, të ndryshuar.”.
5. Neni 13 ndryshon si më poshtë:
“Kandidatët që kanë përfunduar kursin e kualifikimit fillestar do të kryejnë testimin teorik dhe testimin praktik, ndërsa kandidatët që kanë përfunduar kursin e trajnimit periodik do të kryejnë vetëm testimin teorik. Pas përfundimit me sukses të testimit, kualifikimi do të certifikohet me lëshimin e CAP, sipas neneve 2 dhe 4 të këtij udhëzimi.”.
6. Neni 15 ndryshon si më poshtë:
“Regjistrimi i kandidatëve që kërkojnë të ndjekin kursin e kualifikimit apo trajnimit periodik bëhet nga autoshkolla në Drejtorinë Rajonale të Shërbimeve të Transportit Rrugor (DRSHTRR), në juridiksionin e të cilës kryen aktivitetin autoshkolla që përgatit kandidatët.
Për t’u regjistruar kandidati nëpërmjet autoshkollës duhet të paraqesë në zyrën e pranimit të DRSHTRR-së:
a) Kërkesë me shkrim sipas formularit të përcaktuar nga DPSHTRR-ja;
b) Fotokopje të kartës së identitetit;
c) Fotokopje të lejedrejtimit ose të dokumentit që e zëvendëson atë;
d) Fotokopjen e CAP, përfituar më parë (vetëm në rastin e trajnimit periodik);
e) Certifikatën mjekësore.
Procedurat e regjistrimit, provimit, riprovimit, lëshimit të certifikatave të aftësimit profesional dhe rinovimi i tyre përcaktohen nga DPSHTRR-ja.”.
7. Neni 17 ndryshon si më poshtë:
“DRSHTRR-ja, pasi verifikon rregullshmërinë e dokumentacionit të paraqitur nga autoshkolla, për kandidatin, lëshon vërtetimin e aplikimit të regjistrimit në kurs. Dokumentet e paraqitura së bashku me vërtetimin e aplikimit sistemohen në një nëndosje (fashikull), e cila i kthehet autoshkollës. Nëndosja me dokumentet përkatëse administrohet nga autoshkolla deri në momentin që kandidati shpallet fitues i CAP.
Vlefshmëria e regjistrimit për përgatitjen teorike dhe praktike të kandidatit që kërkon të pajiset me një nga tipat e CAP apo për rinovim është 6 muaj nga data e regjistrimit.”.
8. Neni 18 ndryshon si më poshtë:
“Në përfundim të programit mësimor teorik dhe praktik, autoshkolla paraqet kërkesë pranë zyrës përkatëse të DRSHTRR-së për marrjen në provim të kandidatëve, që kanë vijuar rregullisht kursin dhe që janë të aftë të kryejnë testimin e njohurive të fituara. Nëndosjet e kandidatëve dorëzohen pranë komisionit të testimit në momentin e paraqitjes së kandidatit për testim.
Kandidatët që kanë përfunduar kursin e kualifikimit fillestar kanë të drejtën të kryejnë deri në pesë herë testimin teorik dhe deri në pesë herë provat praktike vetëm kur është shpallur fitues në testin teorik.
Kandidatët që kanë përfunduar kursin e trajnimit periodik kanë të drejtën të kryejnë deri në pesë herë testin teorik, brenda afatit të vlefshmërisë së një regjistrimi.
Në se janë konsumuar të gjitha mundësitë e kalimit të testeve apo të afatit të vlefshmërisë së regjistrimit, kandidatit i lind e drejta të kërkojë një regjistrim të ri.”.
9. Neni 21 ndryshon si më poshtë:
“Testimi teorik dhe praktik i kandidatëve që kërkojnë të pajisen me CAP, organizohet nga DPSHTRR-ja, nëpërmjet komisioneve të miratuara nga drejtori i përgjithshëm. Formulimi i testeve teorike bëhet me përzgjedhje pyetjesh në mënyrë automatike nëpërmjet kompjuterit, për secilin kandidat, nga sistemi elektronik i testimit në bazë të strukturës dhe pyetësorit të miratuar paraprakisht.”.
10. Neni 22 ndryshon si më poshtë:
“Testimi i kandidatëve zhvillohet pranë DRSHTRR-ve, në bazë të kërkesave të subjekteve autoshkollë. Kur numri i kandidatëve që kërkojnë të testohen në teori, në një drejtori rajonale është më i vogël se 5 vetë, testimi i kandidatëve mund të kryhet në nivel zone ose shkallë vendi në një nga drejtoritë rajonale, që caktohet me urdhër të drejtorit të përgjithshëm.”
11. Neni 23 ndryshon si më poshtë:
	“Testimi teorik dhe praktik i kandidatëve bëhet nga një komision i përbërë nga 2(dy) inxhinierë mekanikë të pajisur me të gjitha kategoritë e lejedrejtimit, CAP për transportin e mallrave, CAP për transportin e udhëtarëve dhe certifikatën për ushtrimin e detyrës së anëtarit të komisionit të marrjes në prova. Komisioni i testimit administron të gjithë procesin e testimit sipas rregullave të përcaktuara nga DPSHTRR-ja. Kandidatët e shpallur fitues të testit teorik, të cilët kanë detyrimin të kryejnë testin praktik merren në prova brenda afatit të vlefshmërisë së regjistrimit, gjithmonë duke iu dhënë mundësia kandidatëve që të kryejnë pesë prova të mundshme.”.
12. Neni 28 ndryshon si më poshtë:
“Rinovimi i CAP bëhet vetëm nëse mbajtësi i saj i kryen trajnimin periodik dhe shpallet fitues në testin teorik. DPSHTRR-ja përgatit programet mësimore teorike mbi temat e rishikuara dhe të zgjeruara të shtojcës I të udhëzimit, duke i vënë theks të veçantë sigurisë në rrugë. Kohëzgjatja e trajnimeve periodike duhet të jetë 35 orë. Kur mbajtësi zotëron dy llojet e CAP rinovimi mund të kryhet për të dy llojet njëkohësisht ose vetëm për njërin nga llojet e CAP në bazë të kërkesës së mbajtësit.
Kur rinovimi kryhet për të dy llojet e CAP njëkohësisht kandidati kryen një test që përmban pyetje rreth temave që i përkasin të dy llojeve të CAP, sipas programit teorik të miratuar me këtë Udhëzim.”
13. Neni 29 ndryshon si më poshtë:
“Kur drejtuesi i mjetit deklaron humbje, vjedhje, dëmtim apo shkatërrimi të CAP-it, me kërkesën e tij i lëshohet CAP dublikatë, me të njëjtat të dhëna të mëparshmet, përveç numrit serisë të kartonit i cili merret sipas radhës së personalizimit të tij.”.
14. Shtojca I “Programi Teorik dhe Praktik për Trajnimin periodik të kandidatëve që zotërojnë kategoritë e lejeve të drejtimit C, CE, D dhe DE dhe që do të kërkojnë të pajisen me Certifikatën e Aftësisë Profesionale respektive si përdorues të mjeteve rrugore”, e udhëzimit, zëvendësohet me shtojcën I bashkëlidhur.
Ky udhëzim hyn në fuqi pas botimit në Fletoren Zyrtare. 

MINISTRI I INFRASTRUKTURËS DHE ENERGJISË
Damian Gjiknuri

SHTOJCA I

PROGRAMI TEORIK DHE PRAKTIK
PËR TRAJNIMIN PERIODIK TË KANDIDATËVE QË ZOTËROJNË KATEGORITË E LEJEVE TË DREJTIMIT C, CE, D DHE DE DHE QË DO TË KËRKOJNË TË PAJISEN ME CERTIFIKATËN E AFTËSISË PROFESIONALE RESPEKTIVE SI PËRDORUES TË MJETEVE RRUGORE

Qëllimi i programit:
Përgatitja teorike dhe praktike për efekt kualifikimi dhe pajisje me Certifikatë të Aftësisë Profesionale (ÇAP) të kandidatëve, në përputhje me kërkesat e ligjit nr. nr. 8378, datë 22.7.1998, “Kodi Rrugor i Republikës së Shqipërisë”, të ndryshuar, vendimit të Këshillit të Ministrave nr. 153, datë 7.4.2000, “Për miratimin e Rregullores së zbatimit të Kodit Rrugor të Republikës së Shqipërisë”, i ndryshuar, ligjit nr. 8308, datë 18.3.1998, “Për transportet rrugore”, i ndryshuar, manualeve teknike të përdorimit të mjeteve respektive dhe në përputhje me kërkesat e direktivës së BE 2003/59/EC, e ndryshuar.

Përmbajtja e programit:
I. PROGRAMI TEORIK
Programi teorik që do të aplikohet nga autoshkollat për përgatitjen e kandidatëve që do të kërkojnë të pajisen me Certifikatën e Aftësisë Profesionale do të zhvillohet në 60 orë mësimi respektivisht sipas temave të mëposhtme:

Tema nr. 1: Udhëzimi i Ministrisë së Punëve Publike dhe Transportit, “Për pajisjen e përdoruesve të mjeteve rrugore të kategorive C, CE, D dhe DE, me Certifikatën e Aftësimit Profesionale” 
Gjithsej 4 orë

a) Direktivat e Komunitetit Evropian për detyrimin e pajisjes së përdoruesve të mjeteve rrugore me Certifikatën e Aftësisë Profesionale për disa transporte specifike mallrash dhe udhëtarësh
orë 2 (dy) 
b) Mjetet, drejtimi i të cilave kërkon pajisjen e përdoruesve me ÇAP, detyrimet, përjashtimet, vlefshmëria dhe rinovimi i ÇAP 
orë 2 (dy)
Tema nr. 2: “Njohuri të veçanta nga ligji nr. 8378, datë 22.7.1998, “Kodi Rrugor i Republikës se Shqipërisë”, i ndryshuar.

Gjithsej 8 orë

a) Mjetet rrugore dhe klasifikimi i tyre, automjetet dhe rimorkiot, karakteristikat konstruktive dhe funksionale të mjeteve me motor dhe rimorkiove të tyre dhe sistemet e pajimit të mjeteve rrugore me motor dhe rimorkiove të tyre (nenet 46,47, 54, 56, 71 dhe 72)
orë 4 (katër) 

b) Të dhëna për identifikimin e mjetit dhe gjendjen teknike të tij (nenet 74, 78 dhe 79) 
orë 1 (një) 

c) Transporti i mallrave dhe i njerëzve me mjetet me motor dhe me rimorkio (neni 165 dhe 167), masat administrative përkatëse 					                                                                       
orë 1 (një)

d) Drejtimi i mjeteve, normat e sjelljes, qarkullimi në rrugët urbane, interurbane dhe autostrada
orë 2 (dy)

Tema nr. 3: “Njohuri të veçanta nga VKM-ja nr. 153, datë 7.4.2000 “Rregullore për zbatimin e Kodit Rrugor”, i ndryshuar. 
Gjithsej 5 orë
a) Klasifikimi i mjeteve rrugore për efekt dallimi dhe raportimi në funksion të numrit të akseve dhe të peshës bruto (neni 195) 
orë 1 (një)

b) Automjete dhe rimorkiot për transport dhe për përdorim të veçantë (nenet 201, 202)

orë 1 (një)

c) Formalitetet për qarkullimin e mjeteve rrugore (nenet 237, 243, 344, neni 252) dhe mjetet jashtë norme dhe mjetet që përdoren për transporte në kushte jo normale (nenet 8, 9, 12, 13, 14, 15, 16, 17 dhe 18)
orë 3 (tri)

Tema nr. 4: “Njohuri të veçanta nga ligji nr. 8308, datë 18.9.1998, “Për transportet rrugore”, i ndryshuar.
 Gjithsej 5 orë
a) Objekti, qëllimi zbatimi dhe terminologjia (nenet 1–8) 
orë 1 (një)

b) Transporti i udhëtarëve, brenda dhe jashtë vendit. Llojet e transporteve dhe mjetet përkatëse (neni 9–38) 
orë 2 (dy)

c) Transporti i mallrave, brenda dhe jashtë vendit. Llojet e transporteve dhe mjetet përkatëse (neni 39–63)  
orë 2 (dy)

Tema nr. 5: Kontrolli i kohës së punës të drejtuesit të mjetit, koha e pushimit. Tahografi. 
(VKM-ja nr.1243, datë 10.9.2008, “Për miratimin e rregullores për organizimin e kohës së punës së personave që kryejnë transport rrugor, për orët e drejtuesve të mjeteve dhe pajisjet e regjistrimit” dhe VKM-ja nr. 1054, datë 22.12.2010, “Mbi pajisjet e regjistrimit ne transportin rrugor”)
Gjithsej 2 orë 

Tema nr. 6: Njohuri tekniko profesionale të domosdoshme për nivelin e kualifikimit, për drejtimin racional të mjetit me motor dhe rimorkiove, per te garantuar siguri ne qarkullimin rrugor dhe mbrojtjen e mjedisit nga ndotjet.
Gjithsej 10 orë

1. Njohja e karakteristikave të sistemit të transmetimit të lëvizjes për një përdorim sa më të mirë që të jetë e mundur të mjetit. 	 
orë 1 (një) 

2. Grafikët që kanë lidhje me momentin e përdredhjes, energjinë dhe konsumimin specifik të një motori, zonën e përdorimit optimal të numrit të rrotullimeve, diagrami përmbledhës i raporteve të trasmisionit në kutinë e shpejtësisë. 

orë 1 (një)

3. Njohja e karakteristikave teknike dhe funksionimit të mjetit, të minimizojë konsumin dhe prishjen dhe të parandalojë keqfunksionimin e tij.
 orë 1 (një) 

4. Veçoritë specifike të qarkut të frenave ndihmëse me presion hidraulik, kufijtë në përdorimin e frenave dhe ngadalësimin, përdorimi i mirë i shpejtësisë dhe marsheve, përdorimi i inercisë së mjetit, mënyrat e zvogëlimit të shpejtësisë dhe frenimit në rrugë zbritëse, veprimi në rastin e dështimit. 
orë 1 (një) 

5. Aftësia për të optimizuar konsumimin e karburantit. 
orë 1 (një) 

6. Aftësia për të ngarkuar mjetin me kujdesin e duhur në përputhje me rregullat e sigurisë dhe përdorimin e duhur të tij. 
orë 1 (një)

7. Forcat që ndikojnë mbi mjetet në lëvizje, përdorimin e raportit së kutisë së shpejtësisë në përputhje me ngarkesën e mjetit dhe profilin e rrugës, përllogaritjen e ngarkesës së mjetit, përllogaritja e vëllimit total, shpërndarja e ngarkesës, pasojat e mbingarkimit të boshtit, qëndrueshmëria e mjetit dhe qendra e gravitetit, tipat e paketimit dhe paletët.
orë 1 (një)

8. Kategoritë kryesore të mallrave që kanë nevojë për sigurim, teknikat e grumbullimit dhe sigurimit, përdorimi i rripave të sigurimit, kontrolli i pajisjeve të sigurimit, përdorimi i pajisjeve të manovrimit, vendosja dhe zëvendësimi i tendave.
orë 1 (një)

9. Aftësia për të siguruar rehatinë dhe sigurinë e pasagjerit: përshtatja e lëvizjeve gjatësore dhe anësore, ndarja e rrugës, pozicioni në rrugë, frenimi i butë, duke përdorur infrastruktura të veçanta (zonat publike, korsitë e dedikuara), menaxhimi i konflikteve mes drejtimit të mjetit në mënyrë të sigurt dhe roleve të tjera si një drejtues mjeti, duke ndërvepruar me pasagjerët, veçoritë e grupeve të caktuara të pasagjerëve (persona me aftësi të kufizuar, fëmijë).
                                                      orë 2 (dy) 

Tema nr. 7. Aplikimi i rregullave    
Gjithsej 4 orë

1. Njohja e mjedisit social të transportit rrugor dhe rregullat që e qeverisin atë: periudhat maksimale të punës specifike për industrinë e transportit; parimet, zbatimi dhe pasojat e Rregulloreve (EEC) nr. 561/2006 dhe (EEC) nr. 3821/85; gjobat për mospërdorim, përdorim të papërshtatshëm dhe ngatërresat me tahografin; njohuri mbi mjedisin social të transportit rrugor: të drejtat dhe detyrimet e drejtuesve të mjeteve në përputhje me kualifikimet fillestare dhe trajnimin periodik. 
orë 2 (dy)

2. Njohja me rregullat që menaxhojnë transportin e mallrave: lejet e operimit në transport, detyrimet nën kontratat standarde për transportin e mallrave, hartimi i dokumenteve të cilat formojnë kontratën e transportit, lejet e transportit ndërkombëtar, detyrimet nën Konventën mbi Kontratën për Transportin Ndërkombëtar të Mallrave në Rrugë, duke hartuar njoftimin e ngarkesës ndërkombëtare që kalon kufijtë, përcjelljen e ngarkesave të mallrave, dokumente të veçanta që shoqërojnë mallrat.

orë 1 (një)

3. Njohja me rregullat që menaxhojnë transportin e pasagjerëve: transporti i grupeve specifike të pasagjerëve, pajisjet e sigurisë në autobusë, rripat e sigurisë, ngarkesa e mjetit.

orë 1 (një)

Leksion nr. 8.: Shëndeti, siguria në rrugë dhe e mjedisit, shërbimet dhe logjistika 

Gjithsej 8 orë

1. Ndërgjegjësimi i drejtuesve të mjeteve ndaj rreziqeve të rrugës dhe aksidenteve në punë: tipat e aksidenteve në punë në sektorin e transportit, statistikat e aksidenteve në rrugë, përfshirja e kamionëve/veturave, njerëzve, pasojave materiale dhe financiare.
orë 1 (një)

2. Parandalimi i kriminalitetit dhe i trafikimit të emigrantëve të paligjshëm: informacion i përgjithshëm, problemet për drejtuesit e mjeteve, masat parandaluese, lista e kontrolleve, legjislacioni mbi detyrimet e operatorëve të transportit. 

orë 1 (një)



3. Aftësia për të parandaluar rreziqet fizike, lëvizje dhe qëndrime të cilat paraqesin rrezik, përshtatje fizike, trajtimi i ushtrimeve, mbrojtja personale. 
orë 1 (një) 

4. Informimi mbi rëndësinë e aftësive fizike dhe mendore: parimet e shëndetshme, të ushqyerit e balancuar, efektet e alkoolit, drogave dhe substancave të tjera të ngjashme që ndikojnë sjelljen, simptomat, shkaqet, efektet e lodhjes dhe stresit, roli themelor i punës bazë/fazës së pushimit. 
orë 1 (një) 

5. Vlerësimi i situatës së emergjencës: sjellja në një situatë emergjence: vlerësimi i situatës, që shmang ndërlikimet e një aksidenti, thirrja për ndihmë, ndihmesa e të dëmtuarve dhe dhënia e ndihmës së parë, reagimi në rast zjarri, evakuimi i pasagjerëve të një kamioni/autobusi, duke garantuar sigurinë e të gjithë pasagjerëve, reagimin në rast sulmi; parimet bazë për hartimin e një raport aksidenti.
orë 1 (një) 

6. Aftësia për të përshtatur sjelljen në ndihmë të rritjes së imazhit të kompanisë: sjellja e drejtuesit të mjetit dhe imazhi i kompanisë: rëndësia e standardit të shërbimit siguruar nga drejtuesi i mjetit për kompaninë, rolet e drejtuesit të mjetit, njerëzit me të cilët ka të bëjë drejtuesi i mjetit, mirëmbajtja e mjetit, organizimi i punës, efektet komerciale dhe financiare të një diskutimi. 
orë 1 (një) 

7. Njohja e mjedisit ekonomik të transportit rrugor dhe organizimi i tregut: transporti rrugor në lidhje me mënyrat e tjera të transportit (konkurrenca, transportuesit e mallrave), aktivitetet e ndryshme të transportit rrugor (transporti me qira ose shpërblim, llogari të vet, aktivitetet ndihmëse të transportit), organizimi i tipave kryesorë të kompanive të transportit dhe aktiviteteve ndihmëse të transportit, specializime të ndryshme transporti (kamion rrugor, temperatura e kontrolluar etj.), ndryshimet në industri (shumëllojshmëria e shërbimeve të siguruara, hekurudhat, nënkontraktues etj.).

orë 1 (një) 
8. Njohja me mjedisin ekonomik të transportit të pasagjerëve në rrugë dhe organizimin e tregut: transporti i pasagjerëve në rrugë në lidhje me mënyrat e tjera të transportit të pasagjerëve (hekurudhë, makinë private), aktivitetet e ndryshme që përfshijnë transportin e pasagjerëve në rrugë, kalimin e kufijve (transporti ndërkombëtar), organizim i tipave kryesorë të kompanive për transportin e pasagjerëve në rrugë. 
orë 1 (një) 

Tema nr. 9: Njohuri tekniko profesionale për veprimtarinë e riparimit dhe mirëmbajtjes së pjesëve mekanike dhe të motorit të mjeteve rrugore me motor dhe rimorkiove, për të garantuar siguri në qarkullimin rrugor dhe mbrojtjen e mjedisit nga ndotjet
Gjithsej 14 orë 

a) Mjeti rrugor, identifikimi dhe ndërtimi i tij.

orë 2 (një) 

b) Motorët me djegie të brendshme. 

orë 3 (tri)

- Llojet e motorëve me djegie të brendshme; 
- Ndërtimi, funksionimi, shërbimet teknike, defektet e mundshme dhe mundësia e riparimit të tyre. 
c) Mekanizmi i transmentimit të fuqisë.

orë 3 (tri)
- Llojet, 
- Ndërtimi,
- Karakteristikat e sistemit të transmentimit, funksionimi dhe përdorimi sa më efektiv i tij.
d) Shasia, dhe karroceria, mekanizmi i drejtimit, i lëvizjes, i frenimit, gomat dhe suspensionet, llojet, ndërtimi, funksionimi, defektet dhe eliminimi i tyre.

orë 3 (tri) 

e) Sistemi elektrik, i ndezjes i ushqimit, llojet ndërtimi, funksionimi, defektet dhe eliminimi i tyre
orë 3 (tri) 

II. PROGRAMI PRAKTIK
Programi praktik mësimor që do të aplikohet nga autoshkollat për përgatitjen e aplikantëve që do të kërkojnë të pajisen me Certifikatën e Aftësisë Profesionale do të zhvillohet në 20 orë mësimi respektivisht sipas temave të mëposhtme:

Tema nr. 1: Ngarkimi i mjetit, kujdesi për sistemimin e ngarkesës, lëvizja dhe manovrimi i tij me ngarkesë në kushtet e sigurisë së garantuar
Gjithsej 10 orë

- Aftësia për të ngarkuar mjetin me kujdesin e duhur për rregullat e sigurisë dhe përdorimin e duhur të mjetit.
orë 2 (dy)

- Forcat që ndikojnë mbi mjetet në lëvizje, përdorimin e raportit të kutisë së shpejtësisë në përputhje me ngarkesën e mjetit dhe profilin e rrugës, përllogaritjen e ngarkesës së mjetit, përllogaritja e vëllimit total, shpërndarja e ngarkesës, pasojat e mbingarkimit të boshtit, qëndrueshmëria e mjetit dhe qendra e gravitetit, tipat e paketimit dhe paletet.
orë 4 (katër)

- kategoritë kryesore të mallrave që kanë nevojë për sigurim, teknikat e grumbullimit dhe sigurimit, përdorimi i rripave të sigurimit, kontrolli i pajisjeve të sigurimit, përdorimi i pajisjeve të manovrimit, vendosja dhe zëvendësimi i tendave. 
orë 4 (katër)

Tema nr. 2: Aftësia për të siguruar rehatinë dhe sigurinë e pasagjerit në transportin e udhëtarëve
Gjithsej 10 orë 

- Përshtatja e lëvizjeve gjatësore dhe anësore, ndarja e rrugës, pozicioni në rrugë, frenimi i butë, duke përdorur infrastruktura të veçanta (zonat publike, korsitë e dedikuara). 
orë 4 (katër)

- Menaxhimi i konflikteve mes drejtimit të mjetit në mënyrë të sigurt dhe roleve të tjera si një drejtues mjeti, duke ndërvepruar me pasagjerët.


orë 4 (katër)
- Veçoritë e grupeve të caktuara të pasagjerëve (persona me aftësi të kufizuar, fëmijë).

 orë 2 (dy)






URDHËR
Nr. 661, datë 13.12.2018

PËR NDALIMIN E HEDHJES NË TREG TË LËNDËVE PIROTEKNIKE DHE FISHEKZJARRËVE PËR PËRDORIM CIVIL, QË RREZIKOJNË SIGURINË PUBLIKE, JETËN DHE SHËNDETIN 
E QYTETARËVE

[bookmark: 24]Në mbështetje të nenit 102, pika 4 të Kushtetutës së Republikës së Shqipërisë, të ligjit nr. 102/2014, “Kodi Doganor i Republikës së Shqipërisë”, i ndryshuar, të nenit 7 dhe të pikës 3, të nenit 7/1, të ligjit nr. 9126, datë 29.7.2003, “Për përdorimin civil të lëndëve plasëse dhe lëndëve piroteknike dhe fishekzjarrë në Republikën e Shqipërisë”, të ndryshuar, ligji nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar,

URDHËROJMË:

1. Ndalimin e hedhjes në tregun e brendshëm të artikujve piroteknikë dhe fishekzjarrë për përdorim civil nga publiku i gjerë: 
a) Të kategorisë 2 (F2), përdorimi i të cilave në mjedise të hapura jashtë ndërtesave, kërkon një distancë nga 5 deri në 8 metër nga njerëzit dhe objektet;
b) Të kategorisë 3 (F3), përdorimi i të cilave në mjedise të hapura kërkon një distancë mbi 25 metër nga njerëzit dhe objektet.
2. Ndalimin e prodhimit, importit, eksportit, magazinimit, shitjes dhe përdorimit të të gjitha substancave piroteknike dhe fishekzjarrë të cilat përmbajnë squfur, fosfor të përzier me klorat potasiumi, klorate të tjera, apo që përmbajnë njërën nga përzierjet e tilla.
3. Komisioni i Dhënies së Licencave, pranë Autoritetit të Kontrollit Shtetëror të Eksporteve, në Ministrinë e Mbrojtjes, të ndalojë prodhimin me qëllim shitjen për treg të brendshëm të artikujve piroteknikë dhe fishekzjarrë për përdorim civil, të kategorisë 2 (F2) dhe të kategorisë 3 (F3). 
4. Komisioni i Dhënies së Licencave, pranë Autoritetit të Kontrollit Shtetëror të Eksporteve, në Ministrinë e Mbrojtjes, të rishikojë licencat e importit dhe prodhimit të cilat janë në fuqi, për ndalimin e hedhjes në tregun e brendshëm të artikujve piroteknikë dhe fishekzjarrë për përdorim civil, të kategorisë 2 (F2) dhe të kategorisë 3 (F3).
5. Drejtoria e Përgjithshme e Doganave, në Ministrinë e Financave dhe Ekonomisë, të ndalojë importin e artikujve piroteknikë dhe fishekzjarrë për përdorim civil në tregun e brendshëm të kategorisë 2 (F2) dhe të kategorive 3 (F3).
6. Artikujt piroteknikë dhe fishekzjarrë për përdorim civil, të kategorive 2 (F2) dhe 3 (F3) lejohen të përdoren vetëm nga subjekte të licencuara për përdorimin e lëndëve plasëse, piroteknike dhe fishekzjarrë, në raste festash kombëtare/lokale të organizuara nga institucionet publike, evente festive, ose në rast festash familjare (dasma, ditëlindje), pas vënies në dijeni të Komisariatit të Policisë, që mbulon juridiksionin territorial ku do të zhvillohet aktiviteti.
7. Drejtoria e Përgjithshme e Tatimeve në Ministrinë e Financave dhe Ekonomisë, Autoriteti i Kontrollit Shtetëror të Eksporteve në Ministrinë e Mbrojtjes, Drejtoria e Përgjithshme e Policisë së Shtetit në Ministrinë e Brendshme, si dhe Shërbimi i Mbrojtjes nga Zjarri dhe Shpëtimi, ndërveprojnë ndërmjet tyre me plane të përbashkëta bashkëpunimi.
8. Drejtoria e Përgjithshme e Tatimeve në Ministrinë e Financave dhe Ekonomisë, Autoriteti i Kontrollit Shtetëror të Eksporteve/Ekspertë nga Shtabi i Përgjithshëm i Forcave të Armatosura në Ministrinë e Mbrojtjes, Drejtoria e Përgjithshme e Policisë së Shtetit në Ministrinë e Brendshme, Reparti i Inspektim Shpëtim Minierave, si dhe Shërbimi i Mbrojtjes nga Zjarri dhe Shpëtimi, menjëherë me hyrjen në fuqi të këtij urdhri, të ngrenë Task-Forcën, e cila të ushtrojë kontrolle për verifikimin e kushteve në linjat e prodhimit dhe të magazinimit të subjekteve të licencuara për prodhim, import/eksport të lëndëve piroteknike dhe fishekzjarrë, sipas fushave të përgjegjësisë.
9. Task-Forca të përbëhet me nga një përfaqësues, të:
a) Autoritetit të Kontrollit Shtetëror të Eksporteve			, kryetar;
b) Drejtorisë së Përgjithshme të Policisë së Shtetit			, anëtar;
c) Drejtorisë së Përgjithshme të Tatimeve				, anëtar;
d) Shërbimit të Mbrojtjes nga Zjarri dhe Shpëtimi			, anëtar;
[bookmark: _GoBack]e) Repartit të Inspektim Shpëtim-Minierave				, anëtar.

10. Ngarkohen strukturat vendore të Drejtorisë së Përgjithshme të Tatimeve, të Drejtorisë së Përgjithshme të Policisë së Shtetit, të Shërbimit për Mbrojtjen nga Zjarri dhe Shpëtimi, për të kontrolluar dhe verifikuar kushtet e transportit, magazinimit dhe të shitjes në dyqanet sipas juridiksionit territorial dhe fushave të përgjegjësisë, në përputhje me parashikimet e urdhrit nr. 229, datë 8.5.2015, të ministrit të Punëve të Brendshme “Për miratimin e rregullores për mënyrën, kushtet dhe kriteret e magazinimit e të përdorimit të lëndëve piroteknike e fishekzjarrëve”.
11. Autoriteti i Kontrollit Shtetëror të Eksporteve në Ministrinë e Mbrojtjes, menjëherë me hyrjen në fuqi të këtij urdhri, të bëjë njoftimin e subjekteve të licencuara për import dhe prodhim të lëndëve piroteknike dhe fishekzjarrë. Subjektet e licencuara mund të tërheqin nga tregu dhe të magazinojnë artikujt e përcaktuar në pikat 1 dhe 2 të këtij urdhri, me qëllim përdorimin e tyre, sipas pikës 6, të këtij urdhri ose eksportin e tyre.
12. Bllokimi, magazinimi dhe trajtimi i artikujt piroteknikë dhe fishekzjarrë që ndalohen sipas këtij urdhri, të bëhet në përputhje me legjislacionin në fuqi të institucioneve përgjegjëse.
13. Për zbatimin e këtij urdhri ngarkohen Drejtoria e Përgjithshme e Tatimeve, Drejtoria e Përgjithshme e Doganave, Autoriteti i Kontrollit Shtetëror të Eksporteve, Drejtoria e Përgjithshme e Policisë së Shtetit, Reparti i Inspektim Shpëtim Minierave, si dhe Shërbimi i Mbrojtjes nga Zjarri dhe Shpëtimi.
14. Efektet financiare që rrjedhin nga zbatimi i këtij urdhri, të përballohen nga institucionet e përcaktuara në pikën 13 të tij.
15. Urdhri i përbashkët publikohet për mediet e shkruara dhe vizive nga Ministria e Brendshme.
Ky urdhër hyn në fuqi menjëherë dhe botohet në Fletoren Zyrtare.

MINISTRI I BRENDSHËM				 
Sandër Lleshaj						 

MINISTRI I MBROJTJES
Olta Xhaçka

MINISTRI I FINANCAVE DHE EKONOMISË
Arben Ahmetaj

KËRKESË 
Nr. 11855/4, datë 13.12.2018

PËR SHPRONËSIM PUBLIK

Ministria e Infrastrukturës dhe Energjisë shpall kërkesën “Për shpronësim të bashkë-pronarëve, për pasurinë e paluajtshme, pronë private, që preken nga realizimi i projektit, ‘Për ndërtimin e hidrocentralit ‘Denas’’”, Korçë. 
Subjekti kërkues i këtij objekti është shoqëria “Denas Power” sh.p.k.
Me anë të këtij publikimi kërkojmë të vëmë në dijeni bashkëpronarët të cilët preken nga ky shpronësim, që konsiston në masën e vlerësimit të llogaritur në bazë të VKM-së nr. 89, datë 3.6.2016, “Për miratimin e hartës së vlerës së tokës në Republikën e Shqipërisë”, për pasuritë e llojit “pyll”, sipas tabelës që i bashkëngjitet kësaj shkrese.
Vlera totale paraprake e shpronësimit është 480 000 (katërqind e tetëdhjetë mijë) lekë.

ZËVENDËSMINISTRI
I INFRASTRUKTURËS DHE ENERGJISË
Artan Shkreli


	
	TABELA PARAPRAKE E BASHKËPRONARËVE, PËR PASURINË E PALUAJTSHME, PRONË PRIVATE, QË SHPRONËSOHET NGA REALIZIMI I PROJEKTIT

	
	“PËR NDËRTIMIN E HIDROCENTRALIT ‘DENAS’”, KORÇË


	Nr.
	Emër 
	Atësi
	Mbiemër
	Nr. i pasurisë
	ZK
	Lloji i pasurisë
	Sip. totale (m²)
	Sip. tokë e prekur (m²)
	Çmimi (lekë/m²)
	Vlera 
(lekë)
	Vlera e përgjithshme (lekë)
	Gjendja juridike e pasurisë

	1
	Farik 
	Koçi 
	 Meçaj
	250/13
	1287
	Pyll
	 4,800 
	 4,800 
	100
	480,000
	480,000
	Konfirmuar nga ZVRPP-ja në datën 20.11.2018. Në seksionin D, sipas nenit 2 të kartelës janë kufizuar veprimet, me urdhër nr. 2, datë 18.12.2001 hipotekuar në nr. 302/7, datë 7.3.2002. Kjo pasuri kanal regjistruar sipas kontratës së koncensionit nr. 62 Rep nr. 10 Kol datë 2.4.2013 përfaqëson pjesën e pyllit kthyer me VKK nr. 2, datë 18.12.2001 “Pyll” me sipërfaqe 166710 m2 në emër të bashkëpronarëve Meçaj.

	
	Idaet 
	Koçi 
	 Meçaj
	
	
	
	
	
	
	
	
	

	
	 Qani
	Koçi 
	 Meçaj
	
	
	
	
	
	
	
	
	

	
	Sami
	Koçi 
	 Meçaj
	
	
	
	
	
	
	
	
	

	VLERA TOTALE PARAPRAKE
	4,800
	
	480,000
	480,000
	

	Shënim. Çmimi për m² është marrë në VKM-në nr. 89, datë 3.2.2016, “Për miratimin e hartës së vlerës së tokës në Republikën e Shqipërisë”.

